સ્વસ્થ મનમાં ઉદભવતા વિચારો સ્વસ્થ, રચનાત્મક, પ્રેરક અને હકારાત્મક હોય છે. તેને લીધે જીવનમાં યોગ્ય દિશા અને યોગ્ય ધ્યેય તરફ ઝડપથી જઈ શકાય છે. મનના આવેગોને ખાળી શકાય છે અને નિયંત્રિત કરી શકાય છે. જેથી જીવનમાં અનિષ્ટો સર્જાતાં નથી અને જીવન સરળ અને સમથળ સપાટીએ એકસરખી ગતિથી વહેતું રહે છે. એટલું જ નહિ, પોઝીટીવ વિચારોથી આસપાસના લોકોને પણ પોઝીટીવ અસર પહોંચાડી શકાય છે. જેમ કે આપણું મન પ્રેમ, ખુશી, પ્રસન્નતા, સંતોષ, દયા અને પરોપકારના વિચારો સતત કર્યા કરે તો આસપાસના લોકોને પ્રસન્નતા, શાંતિ અને સલામતીનો અહેસાસ થાય છે.